text: Vil genoplive plejehjem
  17 februar 2013 kl. 11.44
  Dansk folkeparti og Konservative fortryder nu, at de har lagt stemmer til en lukning af plejecentret i Gredstedbro.
  De to partier har bedt om at få sagen på Esbjerg Byråds dagsorden mandag. Her foreslår partierne bl.a. at Esbjerg skal afskrive en del af gælden i Plejecentret Karstensminde, så enten OK Fonde eller Diakonhjem kan overtage og genoptage driften.
  Plejecentret lukkede 1. janauar og de 15 beboere blev flyttet til andre steder i kommunen.
  Lukningen skabte stor vrede i lokalsamfundet - bl.a. fordi kommunen mere eller mindre direkte havde lovet, at de nuværende plejehjemsbeboere ikke ville blive berørt af lukningen.
  Nu arbejder en gruppe i Gredstedbro på i stedet at omdanne Karstensminde til et friplejehjem, men kan ikke nå til enighed med Esbjerg Kommune om at overtage den nu tomme bygning.
  Karstensminde blev gennemrenoveret for mange penge for ganske få år siden.
  